**«ΤΟ ΚΙΤΡΙΝΟ ΓΑΝΤΙ»**

(Μαρία Βιτσεντζάκη)

**ΣΚΗΝΗ 1η: ΕΞΩΤ. / ΣΤΕΝΟΣ ΔΡΟΜΟΣ / ΜΕΡΑ**

*Ο ΦΩΤΗΣ, είναι 21 ετών, φοράει ένα τζιν με σκισίματα κι ένα πράσινο λαδί σακάκι. Σ’ ένα στενό δρόμο της Αθήνας, οδηγεί χωρίς κράνος το παπί του, το οποίο στο πίσω μέρος έχει ένα ειδικό κιβώτιο των courier. Ένα παλιό αυτοκίνητο, που βρίσκεται ακριβώς μπροστά του, κάνει ελαφρώς ζικ ζακ και δεν τον αφήνει να προσπεράσει ούτε από τη δεξιά ούτε από την αριστερά πλευρά. Ο ΦΩΤΗΣ διακρίνει στο πίσω κάθισμα του αυτοκινήτου ένα κεφάλι. Στο τέλος του δρόμου υπάρχει φανάρι, το αυτοκίνητο σταματάει. Ο ΦΩΤΗΣ περνάει από την αριστερή πλευρά και σταματάει ακριβώς δίπλα στην πόρτα του οδηγού, τον κοιτάζει επίμονα. Ο οδηγός είναι ένας άγνωστος ηλικιωμένος κύριος, ο ΧΑΡΙΛΑΟΣ, με άσπρα μαλλιά και αξύριστα γένια. Ο ΦΩΤΗΣ του χτυπάει το τζάμι. Ο ΧΑΡΙΛΑΟΣ δεν αντιδρά, κοιτάζει ευθεία μπροστά σα να μην ακούει. Ο ΦΩΤΗΣ ρίχνει μια ματιά στο πίσω κάθισμα, όπου κάθεται μια ΓΡΙΑ με κλειστά μάτια και γερμένο το κεφάλι της στο κάθισμα του αυτοκινήτου. Επάνω στα πόδια της ένα σκυλί στριφογυρνάει νευρικά. Η ΓΡΙΑ μένει ακίνητη, ανέκφραστη στην ίδια θέση, δεν ανοίγει ούτε τα μάτια της, μοιάζει νεκρή. Ο ΦΩΤΗΣ κοιτάζει ξανά τον ΧΑΡΙΛΑΟ και παρατηρεί ότι στο δεξί του χέρι που κρατάει το τιμόνι φοράει ένα κίτρινο πλαστικό γάντι (καθαριότητας). Το φανάρι γίνεται πράσινο, το αυτοκίνητο στρίβει αριστερά και φεύγει. Ο ΦΩΤΗΣ μένει πίσω απορημένος. Ακούγεται από πίσω του μια κόρνα.*

**ΣΚΗΝΗ 2η: ΕΞΩΤ. / ΚΕΝΤΡΙΚΟΣ ΔΡΟΜΟΣ / ΜΕΡΑ**

*Ο ΦΩΤΗΣ οδηγεί το μηχανάκι του. Κοιτάζει δεξιά αριστερά ψάχνοντας το παλιό αυτοκίνητο. Κάνει ζικ ζακ, το βλέπει μπροστά του και ανοίγει το γκάζι να το προλάβει. Ένας ΑΣΤΥΝΟΜΙΚΟΣ Α του κάνει νόημα να σταματήσει. Ο ΦΩΤΗΣ σταματάει τη μηχανή, αλλά συνεχίζει να ακολουθεί με το βλέμμα του το αυτοκίνητο.*

**ΑΣΤΥΝΟΜΙΚΟΣ Α**

Και τρέχουμε και δε φοράμε κράνος;

**ΦΩΤΗΣ**

Εκείνο εκεί το αυτοκίνητο, μπροστά, (δείχνει με το χέρι του)

Πρέπει να το ακολουθήσουμε.

**ΑΣΤΥΝΟΜΙΚΟΣ Α**

Δίπλωμα παρακαλώ, άδεια και ταυτότητα.

**ΦΩΤΗΣ**

Μα πρέπει να το δείτε αυτό, είναι πολύ περίεργο.

Τη σκότωσε, ήταν στο πίσω κάθισμα νεκρή. Πάμε να τον προλάβουμε!

**ΑΣΤΥΝΟΜΙΚΟΣ Α**

Δε θα τη γλιτώσεις. (επιτακτικά)

Είπα δίπλωμα, ταυτότητα και άδεια. Τώρα!

*Ο ΦΩΤΗΣ ψάχνει στις τσέπες του, βγάζει το δίπλωμα και την άδεια, του τα δίνει.*

**ΑΣΤΥΝΟΜΙΚΟΣ Α**

Ταυτότητα;

**ΦΩΤΗΣ**

Δεν την έχω. Την ξέχασα στο άλλο μπουφάν.

**ΑΣΤΥΝΟΜΙΚΟΣ Α**

(ειρωνικά) Μαζί με το κράνος.

*Ο ΑΣΤΥΝΟΜΙΚΟΣ τον αγριοκοιτάζει για λίγο καχύποπτα. Του γράφει μια κλήση και του τη δίνει. Ο ΦΩΤΗΣ την παίρνει, τη χώνει στην τσέπη του χωρίς να τη διαβάσει και κάνει να φύγει με το μηχανάκι, αλλά ο ΑΣΤΥΝΟΜΙΚΟΣ τον πιάνει απ’ το μπράτσο απότομα.*

**ΑΣΤΥΝΟΜΙΚΟΣ Α**

(απειλητικά) Δε μ’ αρέσει η φάτσα σου. Αυτή τη φορά στη χαρίζω.

Μη σε πετύχω ξανά, την έβαψες!

*Ο ΦΩΤΗΣ, χωρίς να του απαντήσει, ανοίγει γκάζι και φεύγει βιαστικά.*

**ΣΚΗΝΗ 3η: ΕΞΩΤ. / ΔΡΟΜΟΣ - ΕΞΩ ΑΠΟ ΕΚΚΛΗΣΙΑ / ΜΕΡΑ**

*Το παλιό αυτοκίνητο του Χαρίλαου είναι σταματημένο έξω από μια εκκλησία. Ο ΦΩΤΗΣ το βλέπει και σταματάει δίπλα του, κατεβαίνει απ’ το μηχανάκι. Κοιτάζει δεξιά αριστερά και μετά σκύβει στο τζάμι του αυτοκινήτου. Η ΓΡΙΑ είναι στην ίδια ακριβώς θέση. Το σκυλί κάθεται στο πόδια της. Ο ΦΩΤΗΣ χτυπάει το τζάμι, το σκυλί αρχίζει να γαβγίζει. Προσπαθεί να ανοίξει την πίσω πόρτα, είναι κλειδωμένη. Ο ΦΩΤΗΣ δοκιμάζει όλες τις πόρτες, είναι όλες κλειδωμένες. Βγάζει από την τσέπη του ένα σουγιά και μ’ αυτόν προσπαθεί να διαρρήξει την κλειδαριά του συνοδηγού. Εκείνη τη στιγμή ακούγεται η σειρήνα ενός περιπολικού. Ο ΦΩΤΗΣ γυρίζει πίσω του και βλέπει ένα περιπολικό με δύο αστυνομικούς να τον πλησιάζει. Ο ΦΩΤΗΣ αρχίζει να τρέχει. Το περιπολικό σταματάει έξω από την εκκλησία και ο ΑΣΤΥΝΟΜΙΚΟΣ Α βγαίνει από το τον περιπολικό κι αρχίζει να τρέχει πίσω από το ΦΩΤΗ. Ο ΑΣΤΥΝΟΜΙΚΟΣ Β περιμένει στο περιπολικό. Χάνονται στα στενά. Εκείνη την ώρα, βγαίνει από την εκκλησία ο ΧΑΡΙΛΑΟΣ κρατώντας ένα πακέτο στα χέρια του, δε φοράει κίτρινο γάντι, μπαίνει στο αυτοκίνητο και φεύγει. Ο ΑΣΤΥΝΟΜΙΚΟΣ Α επιστρέφει στο περιπολικό μαζί με το ΦΩΤΗ, ο οποίος φοράει χειροπέδες.*

**ΑΣΤΥΝΟΜΙΚΟΣ Α**

Το ήξερα ότι θα σε ξαναπετύχω. Αυτή τη φορά δεν τη γλιτώνεις.

*Ο ΑΣΤΥΝΟΜΙΚΟΣ Α σπρώχνει το ΦΩΤΗ βίαια στο πίσω κάθισμα και μετά κάθεται μπροστά, στη θέση του συνοδηγού.*

**ΣΚΗΝΗ 4η: ΕΣΩΤ. - ΕΞΩΤ. / ΠΕΡΙΠΟΛΙΚΟ / ΜΕΡΑ**

*Ο ΦΩΤΗΣ δεμένος με χειροπέδες στο πίσω κάθισμα του περιπολικού χτυπάει με το κεφάλι του το μπροστινό κάθισμα του οδηγού.*

**ΦΩΤΗΣ**

(προς τον Αστυνομικό Β)

Το αυτοκίνητο που ήταν παρκαρισμένο εδώ, είδατε που πήγε;

*Ο ΑΣΤΥΝΟΜΙΚΟΣ Β τον κοιτάζει μέσα από τον καθρέφτη.*

**ΑΣΤΥΝΟΜΙΚΟΣ Β**

Ναι, γιατί;

**ΑΣΤΥΝΟΜΙΚΟΣ Α**

Μην δίνεις σημασία στο ρεμάλι.

**ΦΩΤΗΣ**

Πρέπει να με πιστέψετε. Εγώ δεν έκανα κάτι. Αυτός όμως έκανε φόνο.

Αν σας το αποδείξω, θα μ’ αφήσετε;

*Ο ΑΣΤΥΝΟΜΙΚΟΣ Α και ο ΑΣΤΥΝΟΜΙΚΟΣ Β γυρίζουν ταυτόχρονα τα κεφάλια τους προς το πίσω κάθισμα και τον κοιτάζουν έκπληκτοι.*

**ΣΚΗΝΗ 5η: ΕΣΩΤ. - ΕΞΩΤ. / ΠΕΡΙΠΟΛΙΚΟ / ΜΕΡΑ**

*Ο ΑΣΤΥΝΟΜΙΚΟΣ Α, ο ΑΣΤΥΝΟΜΙΚΟΣ Β και ο ΦΩΤΗΣ παρακολουθούν μέσα από το περιπολικό τον ΧΑΡΙΛΑΟ να μπαίνει σ’ ένα σπίτι κρατώντας το πακέτο και με οδηγώντας το σκυλάκι στο σπίτι. Το παλιό αυτοκίνητο είναι παρκαρισμένο έξω ακριβώς από την είσοδο του σπιτιού με τη ΓΡΙΑ ακόμα στο πίσω κάθισμα.*

**ΑΣΤΥΝΟΜΙΚΟΣ Β**

Τι έχει μέσα το πακέτο που κράταγε στα χέρια του;

**ΦΩΤΗΣ**

Δεν ξέρω.

**ΑΣΤΥΝΟΜΙΚΟΣ Α**

Έτσι και μας λες παραμύθια την έχεις βάψει κωλόπαιδο.

**ΑΣΤΥΝΟΜΙΚΟΣ Β**

Πάμε;

**ΣΚΗΝΗ 6η: ΕΞΩΤ. / ΕΞΩ ΑΠΟ ΤΟ ΣΠΙΤΙ / ΜΕΡΑ**

*Ο ΑΣΤΥΝΟΜΙΚΟΣ Α και ο ΑΣΤΥΝΟΜΙΚΟΣ Β βγαίνουν από το περιπολικό και πλησιάζουν το αυτοκίνητο. Βλέπουν τη ΓΡΙΑ μέσα νεκρή. Βγαίνει ο ΧΑΡΙΛΑΟΣ από το σπίτι μαζί με μία κοπέλα, την ΠΟΠΗ.*

**ΑΣΤΥΝΟΜΙΚΟΣ Α**

(προς τον Χαρίλαο και την Πόπη)

Θα μας εξηγήσετε τι συμβαίνει εδώ;

**ΠΟΠΗ**

Τι εννοείτε; Τι συμβαίνει;

**ΑΣΤΥΝΟΜΙΚΟΣ Α**

Πείτε στην κυρία (δείχνει τη γριά στο αυτοκίνητο) να βγει έξω παρακαλώ.

**ΧΑΡΙΛΑΟΣ**

Δε γίνεται αυτό που λέτε.

**ΑΣΤΥΝΟΜΙΚΟΣ Α**

Και γιατί;

**ΠΟΠΗ**

Μα είναι νεκρή, δεν τη βλέπετε;

**ΑΣΤΥΝΟΜΙΚΟΣ Β**

Και θεωρείτε φυσιολογικό να κάνει (δείχνει το Χαρίλαο)

πρωί πρωί βόλτες τη νεκρή γυναίκα.

**ΧΑΡΙΛΑΟΣ**

Έπρεπε να τη φέρω σπίτι της.

**ΑΣΤΥΝΟΜΙΚΟΣ Β**

Γιατί, πού ήταν πριν;

**ΧΑΡΙΛΑΟΣ**

Σπίτι μου.

**ΑΣΤΥΝΟΜΙΚΟΣ Α**

Και ποιος είστε εσείς κύριε; Τι έκανε σπίτι σας;

**ΠΟΠΗ**

Σας παρακαλώ, μην τον πιέζετε, έχει σοκαριστεί, δεν το βλέπετε;

Είναι ο πατέρας μου και αυτή είναι η μάνα μου.

Την έφερε εδώ για να τη φροντίσουμε για την κηδεία.

**ΑΣΤΥΝΟΜΙΚΟΣ Α**

Μάλιστα. Το πακέτο που κρατούσατε πριν τι είχε μέσα;

**ΠΟΠΗ**

Κεριά από την εκκλησία.

**ΑΣΤΥΝΟΜΙΚΟΣ Β**

(ψιθυριστά στον ΑΣΤΥΝΟΜΙΚΟ Α)

Τον είδα που έβγαινε από την εκκλησία.

**ΑΣΤΥΝΟΜΙΚΟΣ Α**

Μάλιστα. Συλλυπητήρια.

**ΑΣΤΥΝΟΜΙΚΟΣ Β**

(ψιθυριστά στον ΑΣΤΥΝΟΜΙΚΟ Α)

Ο νεαρός είπε ότι φόραγε ένα κίτρινο γάντι.

**ΑΣΤΥΝΟΜΙΚΟΣ Α**

Για τυπικούς λόγους ο συνάδελφος θα καταγράψει απλώς τα στοιχεία σας.

Μπορώ να ρίξω μια ματιά στο αυτοκίνητο;

**ΠΟΠΗ**

Ασφαλώς.

*Ο ΑΣΤΥΝΟΜΙΚΟΣ Β γράφει σ’ ένα μπλοκ τα στοιχεία της ΠΟΠΗΣ και του ΧΑΡΙΛΑΟΥ, ενώ ο ΑΣΤΥΝΟΜΙΚΟΣ Α ψάχνει μέσα στο αυτοκίνητο για στοιχεία, αλλά δε βρίσκει τίποτα. Ο ΑΣΤΥΝΟΜΙΚΟΣ Α κάνει νόημα στον ΑΣΤΥΝΟΜΙΚΟ Β να φύγουν. Πηγαίνουν προς το περιπολικό, ενώ ο ΧΑΡΙΛΑΟΣ με την ΠΟΠΗ μεταφέρουν μέσα στο σπίτι τη ΓΡΙΑ.*

**ΣΚΗΝΗ 7η: ΕΣΩΤ. - ΕΞΩΤ. / ΠΕΡΙΠΟΛΙΚΟ / ΜΕΡΑ**

*Ο ΑΣΤΥΝΟΜΙΚΟΣ Β και ο ΑΣΤΥΝΟΜΙΚΟΣ Α μπαίνουν στο περιπολικό. Ο ΦΩΤΗΣ, ακόμα με τις χειροπέδες στα χέρια, έχει αγωνία να μάθει τι έγινε.*

**ΦΩΤΗΣ**

Τι έγινε; Σας το είπα ότι ήταν νεκρή.

**ΑΣΤΥΝΟΜΙΚΟΣ Β**

Ναι, αλλά εσύ μας είπες και για φόνο.

**ΦΩΤΗΣ**

Αφού φόραγε κίτρινο γάντι. Γιατί φόραγε κίτρινο γάντι;

**ΑΣΤΥΝΟΜΙΚΟΣ Β**

Δεν υπάρχει κίτρινο γάντι.

**ΦΩΤΗΣ**

Δηλαδή δεν έγινε φόνος;

**ΑΣΤΥΝΟΜΙΚΟΣ Α**

Δεν έγινε, αλλά θα γίνει. Ο δικός σου.

**ΣΚΗΝΗ 8η: ΕΞΩΤ. / ΚΗΠΟΣ ΣΠΙΤΙΟΥ ΠΟΠΗΣ / ΜΕΡΑ**

Ο ΧΑΡΙΛΑΟΣ στέκεται μπροστά σ’ ένα λάκκο και κρατάει ένα φτυάρι στα χέρια του. Σκουπίζει τον ιδρώτα από το μέτωπο του. Στην κωλότσεπη του είναι κρεμασμένο ένα κίτρινο γάντι. Βγαίνει στον κήπο η ΠΟΠΗ, βλέπει το γάντι και το τραβά με δύναμη από την τσέπη του ΧΑΡΙΛΑΟΥ.

ΠΟΠΗ

(αυστηρά) Καλά, δεν μπορούσες να φορέσεις κάτι πιο διακριτικό;

ΧΑΡΙΛΑΟ

Το ξέχασα. Αν δεν ήταν αυτός ο πιτσιρικάς… συνήθως κανείς δε βλέπει…

ΠΟΠΗ

(τον διακόπτει) Η διαθήκη είναι έτοιμη;

ΧΑΡΙΛΑΟΣ

Ναι, την έβαλα και υπέγραψε.

ΠΟΠΗ

Έμαθα ότι η Κυρία Πηνελόπη είναι στα τελευταία της.

Τελείωνε πια μ’ αυτήν. Έχουμε δουλειά.

Η ΠΟΠΗ πετά το κίτρινο γάντι μέσα στο λάκκο και μπαίνει στο σπίτι. Ο ΧΑΡΙΛΑΟΣ συνεχίζει να φτυαρίζει. Ρίχνει χώμα στο κίτρινο γάντι μέσα στο λάκκο και το σκεπάζει.